Van Basten vra om verskoning vir Nazi-groet | Netwerk24
24 November 2019 15:57
Marco van BastenFoto: Getty Images
Die voormalige Nederlandse sokkerlegende Marco van Basten het Saterdag om verskoning gevra oor hy ’n Nazi-groet gebruik het om in ’n onderhoud met ’n Nederlandse joernalis te spot.
Van Basten (55), wat as een van die sport se beste doelskieters van alle tye beskou word, het die kommentaar op Fox Sports gemaak in ’n onderhoud voor die wedstryd tussen Ajax en Heracles.
Sy woorde is ná die onderhoud in die ateljee gehoor, oomblikke ná die TV-aanbieder Hans Kraay se onderhoud in Duits met Heracles se Duitse afrigter, Frank Wormuth.
“Not too pretty, sieg heil, pfannkuchen (pannekoek),” het Van Basten gesê, berig AFP.
“Sieg heil”, die Nazi-manier van groet gedurende die Tweede Wêreldoorlog, het ’n storm op Twitter ontketen en in die wedstryd se rustyd het die voormalige Ajax- en AC Milan-doelskieter om verskoning gevra vir wat hy as ’n “onvanpaste grap” beskryf het.
“Dit was nie my bedoeling om mense kwaad te maak nie. Ek wou net Hans se ‘Duits’ beskryf,” het ’n verslae Van Basten gesê.
Dit was nie my bedoeling om mense kwaad te maak nie. Ek wou net Hans se ‘Duits’ beskryf.
Maar baie mense was woedend oor Van Basten se “onvanpaste” kommentaar, nie net oor wat hy gesê het nie, maar ook oor die tydsberekening daarvan.
Sokkerklubs in Nederland is juis besig om stappe te doen om rassisme te bekamp ná ’n voorval verlede naweek toe rassistiese dreunsang deur toeskouers daartoe gelei het dat ’n wedstryd in die tweede liga stopgesit is.
Die skeidsregter het Sondag se wedstryd tussen Excelsior Rotterdam en Den Bosch vir ’n ruk gestop en Excelsior se vleuel Ahmad Mendes Moreira het die veld verlaat.
Moreira het gesê hy het aapgeluide en liedjies gehoor oor Zwarte Piet, ’n tradisionele Nederlandse Kerskarakter wat met ’n swart gesig uitgebeeld word.
Dit lei gereeld tot klagtes oor rassistiese stereotipering, berig die Nederlandse media. – Sportredaksie
Meer oor: Nederland | Twitter | Rassisme | Sokker
Amagluglug gaan Tokio toe
Olé, olé, olé vir José